## La Generalitat es reunix amb Jet2, Vueling i easyJet per a conéixer les seues perspectives de creixement en 2025 a la Comunitat Valenciana

*** Les aerolínies confirmen que es manté “una tendència positiva” després d’un any de rècord amb més de 28 milions de passatgers
* La consellera de Turisme destaca la importància de la connectivitat en el turisme i reitera la necessitat urgent d’ampliació dels aeroports de Manises i Alacant-Elx**

La consellera d’Innovació, Indústria, Comerç i Turisme, Marián Cano, ha mantingut, en el marc de Fitur, una sèrie de reunions amb les aerolínies Jet2 Holidays, Vueling i easyJet amb l’objectiu d’interessar-se per un creixement en el nombre de rutes dels aeroports valencians en la pròxima temporada, en què la connectivitat aèria preveu augmentar un 8 % segons les dades recopilades pels tècnics de l’Institut Valencià de Tecnologies Turístiques (Invattur).

En concret, estes companyies han mostrat la seua predisposició a “mantindre una tendència positiva” i a “continuar treballant per desenrotllar tot el potencial dels aeroports de la Comunitat” després d’un any de rècord, en el qual més de 28 milions de passatgers van entrar en la regió per via aèria.

“Les connexions són fonamentals per a crear turisme, i en el Govern Valencià mantenim un contacte permanent amb les aerolínies per a escoltar les seues necessitats”, ha explicat la consellera, “entre estes, les ampliacions dels aeroports de Manises i Alacant-Elx, que el Consell considera inajornables”.

Entre els temes tractats en les reunions amb les aerolínies, destaca l’anàlisi de situació del mercat britànic i les perspectives per a l’estiu de 2025.

Sobre este assumpte, Cano ha remarcat la importància del mercat britànic, ja que, segons les últimes dades de l’INE, “el mercat emissor més important per a la Comunitat Valenciana és el Regne Unit, amb l’arribada de més de 2,8 milions de britànics de gener a novembre de l’any passat, un 11,3 % més que en 2023”.

**Jet2, Vueling i easyJet**

Jet2 és una aerolínia de baix cost i operador turístic, enfocada a oferir vols i paquets vacacionals a preus competitius. En 2002 es va llançar Jet2.com i el seu primer vol va ser en 2003 entre Leeds i Manchester, i en 2007 va llançar el seu operador turístic Jet2holidays, amb 11.700 empleats. Posseïx una flota de 120 avions i compta amb 12 bases al Regne Unit i dos a Espanya, la d’Alacant, oberta en 2013, i una altra a Tenerife Sud, oberta en 2019.

Esta aerolínia impulsa des de 2022 l’estratègia de sostenibilitat ambiental ‘Jet2 Net Zero’. Totes les seues operacions en terra són sense petjada de CO2-eq, i les seues oficines al Regne Unit s’alimenten d’energies renovables. Esta estratègia de sostenibilitat s’estén a tots els seus proveïdors, entre els quals es troba el sector hoteler. Així, inclouen en la seua web un llistat de 800 hotels sostenibles amb una secció denominada Certified Sustainable Hotels, en la qual els clients poden seleccionar hotels que complixen els estàndards oficials del Consell Global de Turisme Sostenible.

A més, l’aerolínia Jet2 té previst obrir, el pròxim mes d’abril, una nova base a Luton amb vols a Alacant, Canàries, Balears, Reus i Girona.

EasyJet és una companyia aèria britànica amb seu en l’aeroport de Londres Luton. Va començar a operar en 1995 i és la segona companyia britànica més important en nombre de passatgers per any i una de les aerolínies líders a Europa.

Esta aerolínia té connexions a la Comunitat Valenciana des de l’aeroport de València i del d’Alacant. L’any passat, esta companyia aèria va estrenar base en l’aeroport d’Alacant-Elx, coincidint amb el 25é aniversari de l’arribada d’esta aerolínia a l’aeroport.

La companyia Vueling Airlines va nàixer en 2004 a Barcelona i des de llavors ha experimentat un creixement notable, arribant a construir una àmplia xarxa de rutes amb la qual transporta milions de passatgers cada any i connecta al voltant de 30 països. A més, amb l’esforç d’un equip de més de 4.600 persones, lidera el mercat domèstic espanyol i aposta per la innovació i la proximitat en les operacions.

Fecha: 23/01/2025